Imtella' Marzu 18, 2021 - Aġġornata 18 Ta' Marzu, 2021 8:15am Rapport: Adrian Spiteri Minkejja li Brexit fisser l-introduzzjoni ta' verifiki u ħlas ta' taxxi fuq numru ta' oġġetti li jkunu ogħla minn €22, jidher li l-Maltin xorta waħda baqgħu jixtru bi hgarhom mir-Renju Unit. F'kummenti ma' Television Malta uffiċjali tal-Maltapost u tad-Dwana qalu li flimkien mal-pandemija dan wassal biex il-pakketti mir-Renju Unit qegħdin jieħdu aktar żmien biex jaslu Malta u biex jiġu proċessati, speċjalment minħabba numru sostanzjali ta' dikjarazzjonijiet li jkunu skoretti dwar l-oġġetti mixtrija. Il-posta mir-Renju Unit li sa xahrejn u nofs ilu kienet tibqa' dieħla Malta b'verifiki dwar il-legalità, illum qed tieħu aktar minn xahar biex tasal fuq l-għatba tax-xerrej. Dan fost oħrajn minħabba li kull pakkett li jasal mir-Renju Unit irid jiġi vverifikat il-valur tiegħu, għax meta jkun għola minn 22 ewro, trid titħallas it-taxxa u f'ċertu każi anki d-dazju. Adrian Vassallo li huwa l-kap tal-operazzjoni tal-Maltapost, li hija responsabbli mit-tqassim tal-posta normali, qal li biex isiru l-verifiki tal-valur u l-kontenut, il-Maltapost jkollha bżonn dikjarazzjoni mill-bejjiegħ. Is-sur Vassallo spjega kif dikjarazzjonijiet skoretti bħal fil-każ ta' smartphone ġdid li jiġi dikjarat li jiswa' biss 50 ewro, qegħdin iwasslu biex ikompli jitwal il-proċess. "Meta jasal għand id-Dwana, jaf li smartphone jiswa' iżjed minn €50 u jgħid li d-dikjarazzjoni tal-bejjiegħ hija ħażina u jitlobna d-dokumenti tax-xerrej imbagħad u għalhekk il-proċess ikompli jitwal għax ikollna nitolbu l-irċevuta u l-proof of payment lill-klijent lokali, sakemm jipprovdiha lilna hemm ċertu żmien. Meta jipprovdiha nerġgħu nipproċessawh u nerġgħu nippreżentawh lid-Dwana biex jinħadem" qal Vassallo. Ċifri li d-Dwana għaddiet lil Television Malta juru li mill-bidu ta' din is-sena nofs il-pakketti li waslu mir-Renju Unit kellhom dikjarazzjoni skoretta dwar il-valur u l-kontenut. Id-Direttur Ġenerali tad-Dwana, Joseph Chetcuti qal li minn jinstab li jkun għamel dikjarazzjoni skoretta, jeħel multa li tiswa' daqs l-ammont tat-taxxa u d-dazju, li jkun ipprova jevadi. Spjega kif biex tilqa' għal din iż-żieda fl-ipproċessar li ġieli jkollu jsir aktar minn darba fuq l-istess oġġett, id-Dwana żiedet ir-riżorsi umani għar-rilaxxar tal-posta. "Il-backlog l-antik li kien hemm ta' ġimgħat inqata' u issa minn issa 'l quddiem suppost m'għandux ikun hemm dewmien biex pakketti jiġu ppreżentati pakketti lid-Dwana għar-rilaxx. Il-mument li jiġu preżentati għar-rilaxx ma jieħdux iktar minn ġurnata jew tnejn", qal Chetcuti. Dwar il-verifiki li jsiru fuq il-kontenut tal-pakketti, is-sur Chetcuti qal li dawn isiru fuq madwar 20% tal-pakketti fuq bażi ta' analiżi tar-riskju, kemm biex jiġi verifikat li l-kontenut ikun jaqbel mad-dikjarazzjoni kif ukoll biex jiġi assigurat li ma jkunx fih oġġetti llegali. "Jekk tirċievu pakkett bit-tape tad-Dwana, jiena ngħid li għandek tkun sodisfatt li hawn Dwana fil-pajjiż li tħares is-saħħa u s-sigiurtà tal-poplu Malti. Kull ftuħ tal-pakkett minbarra li ma jsirx minn persuna waħda jsir taħt sistema ta' CCTV li hija rrekordjata. Id-Dwana u l-Maltapost appellaw lill-pubbliku biex jagħtu informazzjoni korretta u fil-ħin dwar il-pakketti li jordnaw minn barra l-Unjoni Ewropea, biex jitnaqqas id-dewmien għall-ipproċessar u t-tqassim tal-pakketti.